FI Euroopan unionin virallinen lehti C 81/13

Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2016/C 81/08)

Euroopan komissio on hyväksynyt tämän vähäistä muutosta koskevan hakemuksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”LAMMEFJORDSKARTOFLER”

EU-nro: DK-PGI-0205-01365–23.9.2015

( ) SAN ( X ) SMM ( ) APT

1. Hakijaryhmä ja oikeutettu etu

Lammefjordens Grøntsagslaug. Højgårdsvej 9 4540 Fårevejle DANMARK Puhelin: +45 59621234 Sähköposti: mail@lammefjorden.dk

Lammefjordens Grøntsagslaug on rekisteröidyn nimityksen DK/PGI/0005/00952 ”Lammefjordskartofler” takana oleva ryhmä.

2. Jäsenvaltio tai kolmas maa

Tanska

3. Eritelmän kohta, jota / kohdat, joita muutos koskee

— ☐ Tuotteen kuvaus — ☐ Alkuperätodisteet — ☐ Tuotantomenetelmä — ☐ Yhteys maantieteelliseen alueeseen — ☒ Merkinnät — ☒ Muu [Pakkauskoko]

4. Muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos/muutokset

Hakemus sisältää kaksi muutosta:

I:

Tuote-eritelmän jaksoon ”E: Tuotanto” lisätään:

”Loppukäyttäjälle Lammefjordskartofler-peruna myydään enintään 15 kilogramman pakkauksissa.”

Muutetaan vastaavasti yhtenäisen asiakirjan kohdassa ”3.6. Viipalointia, raastamista, pakkaamista jne. koskevat erityiset säännöt” viimeinen virke:

”Loppukäyttäjälle myytävän perunan on oltava 1–15 kilogramman pakkauksissa.”

muotoon

”Loppukäyttäjälle Lammefjordskartofler-peruna myydään enintään 15 kilogramman pakkauksissa.”

Muutoksen syy:

Muutoksen syynä on se, että ruokaperunoiden markkinat ovat kehittyneet Tanskassa rekisteröintihakemuksen esittämisen jälkeen, ja nykyisin halutaan ostaa ruokaperunapakkauksia, jotka painavat alle 1 kilogramman.

II:

Tuote-eritelmän jaksossa ”H: Merkintöjä koskevat mahdolliset erityiset säännöt” poistetaan ensimmäisestä kohdasta b alakohta: ”b) Lammefjordens Grøntsagslaugin eli Lammefjordin vihannesyhdistyksen logo.”

Ensimmäinen kohta korvataan siis seuraavasti:

”Pakkauksiin on merkittävä seuraavat tiedot siitä riippumatta, onko kyseessä valmispakkaus vai avoin pakkaus:

a) Tunnistetiedot: Lammefjordskartofler. Pakkauslaitoksen nimi ja osoite.

b) Tieto siitä, että kyseessä on ruokaperuna.

c) Tuote-eritelmän mukainen kokoluokittelu.

d) Lajike.”

Vastaava muutos tehdään yhtenäiseen asiakirjaan.

Muutoksen syy:

Lammefjordens Grøntsagslaug on arvioinut, että logon käytön pitäisi olla vapaaehtoista, ei pakollista. On merkille pantavaa, että SMM-merkinnän saaneiden Lammefjordskartofler-perunoiden pakkaajien ei tarvitse olla rekisteröintihakemuksen esittäneen Lammefjordens Grøntsagslaug -tuottajaorganisaation jäseniä. Olisi kohtuutonta edellyttää tuottajaorganisaation logon käyttöä niiltä, jotka eivät ole kyseisen organisaation jäseniä.

YHTENÄINEN ASIAKIRJA

”LAMMEFJORDSKARTOFLER”

EU-nro: DK-PGI-0205-01365–23.9.2015

( ) SAN ( X ) SMM

1. Nimi

”Lammefjordskartofler”

2. Jäsenvaltio tai kolmas maa

Tanska

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Lammefjordissa viljellyille perunoille on luonteenomaista kuori, joka on ohut ja paljon sileämpi ja kiiltävämpi kuin muualla viljellyissä perunoissa. Ohuen kuoren ansiosta Lammefjordskartofler-perunat eroavat muista ruokaperunoista siten, että ne voidaan syödä kuorineen. Ohut kuori merkitsee samalla, että malto säilyttää kirkkaan värinsä varastoinnin aikana, kun taas muunlaisessa maaperässä viljeltyjen ruokaperunoiden kuori tummuu ja malto muuttuu kellertävämmäksi. Tämä kuoren erityinen ominaisuus johtuu Lammefjordin aivan erityisestä maaperästä, minkä ansiosta kuori ei vahingoitu kasvu- eikä satokaudella.

Lammefjordskartofler-perunat korjataan tuleentuneina, ne eivät ole niin sanottuja uusia perunoita. Perunoiden annetaan kypsyä maassa, joten sadonkorjuu alkaa vasta 1. päivän syyskuuta tienoilla.

Lammefjordskartofler-perunat pestään.

Lammefjordskartofler-perunat kestävät hyvin keittämistä koko satovuoden ajan.

Lammefjordskartofler-perunoiden on täytettävä luokan 1 ruokaperunoita koskevat laatuvaatimukset (asetus N:o 450, annettu 16.5.2011, perunoiden tuotannosta jne., liite 13) tai ruokaperunoista annetussa YK:n Euroopan talouskomission (UNECE) standardissa (FFW-52) vahvistetut ruokaperunoita koskevat vaatimukset.

Lammefjordskartoffel-perunan pinnasta saa enintään 5 prosenttia olla perunaruven, kuorirokon tai perunaseitin peitossa. Erässä Lammefjordskartofler-perunoita saa olla enintään 8 prosenttia (painoprosentteina) tällaisia virheellisiä mukuloita.

Samaan pakkaukseen pakattujen perunoiden ympärysmitta saa vaihdella pienimmästä suurimpaan enintään 15 mm. Näin varmistetaan, että kuluttajille tarjotaan samankokoisia tuotteita.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

—

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt:

Viljely

SMM-merkinnän saaneen Lammefjordskartofler-perunan viljelyn on tapahduttava Global GAP -standardin (Global Partnership for Good Agricultural Practises) mukaisesti. Lammefjordskartofler-perunan viljelyssä ei saa käyttää lietettä.

Lammefjordkartofler-perunan sadonkorjuu alkaa vasta 1. päivän syyskuuta tienoilla sen varmistamiseksi, että perunat ovat tarpeeksi tuleentuneita ja soveltuvat siten varastointiin. Sadonkorjuu pyritään lopettamaan lokakuun puoliväliin mennessä ennen kuin lämpötila laskee.

Varastointi

Lammefjordskartofler-perunat varastoidaan pienissä puulaatikoissa, niitä ei varastoida irrallaan eikä maakuopissa. Lammefjordskartofler-perunat on varastoitava enintään 5 celsiusasteessa ja lämpötilaa on nostettava ennen pakkaamista. Tämä minimoi perunoiden vaurioitumisriskiä.

Lajittelu

Lammefjordskartofler-perunan lajittelu vaatii erityistä asiantuntemusta ja huomiota, kun otetaan huomioon perunaruven, kuorirokon ja perunaseitin esiintymisriski, ja siksi peruna pakataan rekisteröidyissä pakkauskeskuksissa Lammefjordissa.

Perunoita pakkaavien yritysten on noudatettava Global GAP -standardia.

Loppukäyttäjälle Lammefjordskartofler-peruna myydään enintään 15 kilogramman pakkauksissa.

3.6 Tuotteen, johon rekisteröity nimi viittaa, merkintöjä koskevat erityiset säännöt:

Pakkauksiin on merkittävä seuraavat tiedot siitä riippumatta, onko kyseessä valmispakkaus vai avoin pakkaus:

a) Tunnistetiedot: Lammefjordskartofler. Pakkauslaitoksen nimi ja osoite.

b) Tieto siitä, että kyseessä on ruokaperuna.

c) Tuote-eritelmän mukainen kokoluokittelu.

d) Lajike.

4. Maantieteellisen alueen tarkka rajaus

Lammefjordin alue muodostuu neljästä padotusta vuonosta Sjællandin Odsherredissa:

— Lammefjordin padottu alue, jota rajaavat Ringkanal ja Audebodæmning.

— Svinninge Vejle, jota rajaavat etelässä, lännessä ja pohjoisessa Ringkanal ja idässä Svinningen ja Hørven välinen rautatie.

— Sidinge Fjord, jota rajaavat Sidingen pato ja eräs pintavesikanaali.

— Klintsø, jota rajaavat kuivauskanaalit.

5. Yhteys maantieteelliseen alueeseen

5.1. Maantieteellisen alueen erityisyys

Lammefjordissa sijaitseva viljelyalue on padottua, liejuista merenpohjaa (vuononpohjaa). Lammefjordin alueella ensimmäisenä kuivattiin Sidinge Fjord (kuivaus alkoi vuonna 1841). Seuraavana oli vuorossa Svinninge Vejle, ja vuonna 1873 alkoi suurimman alueen eli Lammefjordin kuivatus. Viimeisenä kuivatettiin Klintsø.

Alapuolinen maakerros muodostuu savesta ja merkelimaasta tai savesta ja liejuisesta hiekasta. Tämän maakerroksen päällä on useita metrejä paksu liejukerros, joka koostuu kasvi- ja eläinaineksesta. Suurin osa maaperästä on kivetöntä, ja maaperä on luontaisesti hyvin kalkkipitoista, sillä siinä on paljon vanhoja simpukan- ja osterinkuoria.

Lammefjordin ilmasto sopii ihanteellisesti perunanviljelyyn: talvet ovat leutoja ja kesät viileitä sekä sademäärä jakautuu tasaisesti koko vuodelle. Odsherredissa sataa suhteellisen vähän, mutta Lammefjordin alueella kastelumahdollisuudet ovat hyvät kuivatuskanaalien ansiosta. Tämän ansiosta tuottajat voivat tällä alueella tietyssä määrin itse ohjata perunoiden vedensaantia. Luontainen sademäärä ei yleensä ole riittävä, mutta tuottajat voivat itse optimoida kasvuedellytykset – toisin kuin muualla maassa, jossa suuri sademäärä voi vaikuttaa kielteisesti perunasatoon.

5.2. Tuotteen erityisyys

Lammefjordin alueella viljellyt perunat eroavat selkeästi muilla alueilla viljellyistä perunoista, sillä ne säilyttävät niille ominaisen vaalean pinnan myös varastoinnin aikana. Väri säilyy sen ansiosta, että hiekka on alueella tavanomaista hiekkamaata hioutuneempaa, pehmeämpää ja pyöreämpijyväistä. Näin perunoihin ei tule naarmuja sadonkorjuun yhteydessä. Lammefjordin alueen perunat voidaan sen vuoksi varastoida kylmävarastoon ja niitä voidaan käsitellä läpi koko vuoden niin, ettei pinnan väri muutu. Jos perunan pinta on naarmuuntunut, se tummuu varastoinnin aikana.

Lammefjordskartofler-perunat voi – toisin kuin muut tuleentuneina korjattavat ruokaperunat – syödä kuorineen.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Lammefjordskartofler-perunoiden erityinen laatu on sidoksissa viljelyedellytyksiin vanhalla vuononpohjalla. Perunoiden sileä pinta on varovaisen käsittelyn ansiota. Maaperän erityiset ominaisuudet puolestaan mahdollistavat tällaisen käsittelyn. Hiekkamaa, jossa hiekanhyvät ovat pyöreitä, merkitsee, ettei perunoiden pinta naarmuunnu sadonkorjuun yhteydessä ja perunat voidaan varastoida sileäpintaisina. Sileän pinnan ansiosta perunat eivät ole niin alttiita ruvelle kuin perunat, jotka on viljelty maassa, jossa kivi- ja hiekkahiukkaset ovat suurempia, mikä voi aiheuttaa naarmuja kasvun ja sadonkorjuun aikana. Lammefjordskartofler-peruna sopii sen vuoksi hyvin varastoitavaksi.

Nimi ”Lammefjordskartoffel” on yleisesti tunnettu Tanskassa. Monet päivittäistavarakaupat myyvät perunaa pakkauksissa, joissa lukee ”Lammefjordskartofler”, ja kuorma-autoissa, jotka päivittäin kuljettavat perunoita alueelta suuriin päivittäistavaraterminaaleihin pääkaupunkiseudulla ja Jyllannissa, lukee suurin kirjaimin ”Lammefjordskartofler”. Näin Lammefjordin alueen tunnettuus kasvaa.

Lammefjordskartofler -peruna on osaltaan vaikuttanut siihen, että suuri yleisö yhdistää Lammefjordin korkealaatuisiin vihanneksiin, ennen kaikkea perunoihin. Teoksessa ”Den store danske Encyklopædi” Lammefjordia kuvataan seuraavalla tavalla: ”Kuivattu vuononpohja on hyvin hedelmällistä ja tuottaa viljaa, siemeniä ja vihanneksia. Lammefjord on tunnettu porkkanoistaan ja perunoistaan, vuoteen 1980 saakka myös kukkasipuleistaan ja parsastaan”.

Lammefjord mainitaan erityisesti usein, kun tanskalaisissa ja ulkomaisissa tiedotusvälineissä kerrotaan, miten hyvin tanskalaiset ravintolat ovat menestyneet ottamalla ruokalistojensa perustaksi pohjoismaiset raaka-aineet.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.foedevarestyrelsen.dk/SiteCollectionDocuments/Kemi%20og%20foedevarekvalitet/Varestandarder-handelsnormer-kvalitet/Varespecifikation%20for%20Lammefjordskartofler%20-%20ændring.pdf

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.